АҞӘА, жәабран 15 — Sputnik. Бадраҟ Аҩӡба. Итрадициатәу Хәажәкын аныҳәа мҩаԥгахоит Очамчыра ақалақь аҟны, ахәаша жәабран 16 аҽны, абри атәы лҳәеит акультура-усутә центр "Москва Аҩны" адиректор Зоиа Баутина.
"Хәажәкын аныҳәа Урыстәыла мҽхакы ҭбаала иазгәарҭоит, ҳаргьы ԥшьышықәса ҵуеит Аԥсны иазгәаҳҭоижьҭеи. Очамчыра ауааԥысра гәахәарыла ирыдаркылоит ари аныҳәа", — лҳәеит лара.
Аныхәа рҽаладырхәуеит ахәыҷқәа реиԥш, аиҳабыратә абиԥарақәагьы.
"Сынтәа ҳапрограмма акырӡа аинтерес аҵоуп, иҭбаауп. Аконцертә иалахәуп Санкт-Петербургтәи артистцәа, иара убас иқәгылоит Очамчыреи Галыи араионқәа рхаԥшьгаратә коллективқәа", — лҳәеит Баутина.
Аныҳәа амҩаԥгара аҳәаақәа ирҭагӡаны Очамчыра иаартхоит аџьармыкьа, уи иалахәхоит жәеиза қыҭа, ацылҵеит лара.
"Ақыҭауаа иӡырыргоит рнапкымҭақәа, иааргоит аԥсуа милаҭ чысхққәа. Ахәыҷқәа рзы еиқәҳаршәеит аҳамҭақәа. Ари аныҳәа еснагь еиԥш илахҿыхны имҩаԥысып ҳәа сгәы иаанагоит. Ажәакала, инаскьаҳгоит аӡын, ҳаԥылоит ааԥын. Аныҳәа ахырқәшамҭаз ацәаҳа ҳбылуеит", — лҳәеит "Москва Аҩны" адиректор Зоиа Баутина.
Иара убас аныҳәаҟны еиҿкаахоит амаҵурҭа, уаҟа ирӡлоит ачамчамытақәа.